# Uchaguzi Serikali za Mitaa: ACT-Wazalendo yaibua jambo jipya, Tamisemi yajibu

## Muktasari:

**Jumatano ya Novemba 27, 2024, kutafanyika uchaguzi wa serikali za mitaa nchini Tanzania ambapo shughuli ya uchukuaji na urejeshaji fomu za kuwania nafasi ya uenyekiti wa vijiji, vitongoji na mitaa iliyohitimishwa jana Alhamisi saa 10:00 jioni.**

**Dar es Salaam**. Chama cha ACT-Wazalendo kimesema hakitaruhusu uchaguzi wa serikali za mitaa wa Novemba 27, 2024 ufanyike katika maeneo ambayo wagombea wake wamenyimwa fomu.

Fomu hizo za kuwania kuteuliwa kugombea nafasi za uenyekiti wa vijiji, vitongoji na mitaa zilianza kutolewa Oktoba 26 hadi leo Ijumaa, saa 10:00 jioni ambapo dirisha za utoaji na urejeshaji litafungwa.

Chama hicho kimebainisha maeneo kinachodai wagombea wake kuchezewa rafu ni Tandahimba, Arumeru Mashariki, Newala Vijijini, Nyamagana, Tunduma na Ruangwa.

Miongoni mwa vurugu walizodai kufanyiwa wagombea wao ni kutishwa usalama wao kisha wasimamizi kufunga ofisi na kuondoka.

Vilevile, fomu za chama chao maeneo mengine kuchukuliwa na wagombea ambao hawatambuliwi , baadhi ya wagombea wao kulazimishwa kujitoa na wengine kutakiwa kupeleka vitambulisho vya uraia ili wapewe fomu.

Hayo yamebainishwa jana Alhamisi, Oktoba 31, 2024 na Makamu Mwenyekiti wa ACT-Wazalendo-Bara, Isihaka Mchinjita alipozungumza na waandishi wa habari, makao makuu ya chama hicho, Magomeni jijini Dar es Salaam.

Mchinjita alisema ili maeneo hayo uchaguzi ufanyike wameitaka Ofisi ya Rais, Tawala za Mikoa na Serikali za Mitaa (Tamisemi)kuwaondoa wasimamizi hao na kuwapatia fomu wagombea wao.

“Maeneo ambayo wasimamizi wasaidizi wa uchaguzi hawakutoa fomu au kuwa na mgombea mmoja kwa sababu ya wengine kuzuiwa makusudi kuchukua fomu uchaguzi wa maeneo hayo usifanyike mpaka tutakapohakikisha wote waliojitokeza kugombea kwa mujibu wa sheria na kanuni wamepatiwa haki hiyo," alisema.

Hata hivyo, Mwanasheria kutoka Tamisemi, Kadete Mihayo alisema kama wagombea wao walitishiwa usalama wanatakiwa kwenda kuripoti polisi kwa sababu hilo ni kosa la jinai.

“Tulishawaambia kama kuna dosari au kasoro kuna namna ya kuripoti sehemu husika ili hatua ziweze kuchukuliwa iwapo watakuwa wameripoti na wanachokisema ni kweli hatua zitachukuliwa,” alisema Mihayo.

Mihayo alisema wakati mwingine kuna kusema lakini kuna ukweli ndani yake ni lazima wapitie kujiridhisha, itakapobainika kuna baadhi wanafanya kinyume na maelezo na sheria hilo ni jambo jingine kabisa.

Katika mkutano wake na waandishi, Mchinjita alisema chama hicho kinawataka wananchi pale wanapoona wagombea wa vyama vingine wamezuiwa au kufanyiwa hila wasishiriki uchaguzi huo, wabebe jukumu la kuhakikisha wanatumia nguvu ya umma kuzuia uchaguzi usifanyike.

“Kwa sasa wagombea wa vyama vya upinzani maeneo mbalimbali nchini, wamekuwa wakinyimwa fomu za kuwania uongozi na hata wakati mwingine watendaji wa vijiji na mitaa wamechukua hatua ya kuwakimbia wagombea ili wasichukue au kurudisha fomu hizo,” alidai.

Mchinjita alidai dosari hizo zinafanyika kwa makusudi, akieleza kuwa katika baadhi ya maeneo wagombea wa upinzani wanapatiwa nakala moja badala ya tatu na kutakiwa kutumia gharama zao kwenda kuzirudufu.

“Jambo hili limetokea Arumeru Mashariki. Tunaona wanalenga kuwapotezea vipato vyao kwa kuwa nakala za fomu za kugombea ni nyingi zinazotakiwa kwa wagombea lakini wanataka kuwawekea pingamizi kwamba fomu za uteuzi haziwezi kuwa zilizotolewa kopi,” alidai.

Alidai wasimamizi kukimbia ofisi na kutopatikana kabisa kwa lengo wa kuwakimbia wagombea. Tukio hili limetokea katika maeneo mengi ikiwemo Newala Vijijini katika Kata ya Nandwahi.

“Msimamizi wa uchaguzi alipoona wana ACT wamefika ofisini kwake kwenda kuchukua fomu, aliwaomba wamsubiri kidogo na alichokifanya ni kutorudi kabisa ofisini siku hiyo na siku ya pili. Taarifa tuliyonayo msimamizi amehamisha na familia yake na yeye hajapatikana ofisini mpaka sasa,” alidai.

Alidai pamoja na juhudi za viongozi kuwasiliana na msimamizi wa uchaguzi wa Kata na wilaya, hakuna ufumbuzi wa jambo hilo uliopatikana mpaka jana alipokuwa akizungumza.

“Kadhia ya wasimamizi kufunga ofisi ipo Tandahimba, Kata ya Mdimba katika vijiji vya Mpelepele, Minjale, Chitenda na Mdimba. Kata ya Mkwedu katika vijiji vya Matale, Mnyambachi, Tengulengu na Mkwedu na Nyamagana Mkoani Mwanza,” alidai.

Mchinjita alidai wagombea kulazimishwa kujitoa katika kingang’anyiro cha uchaguzi na kutishiwa wasipofanya hivyo watapotezwa, kama ambavyo wamekuwa wakisikia kutoka baadhi ya watu maeneo mbalimbali ya nchi.

Kuhusu wagombea kutakiwa kupeleka vitambulisho vya uraia, alidai wagombea wao walitakiwa kufanya hivyo ili kudhibitisha uraia wao kabla ya kupewa fomu.

“Matukio kama haya yamejitokeza katika Kata ya Kandawale, Kijiji cha Mtumbei Mpopera kilichopo katika jimbo la Kilwa Kaskazini mkoani Lindi. Zipo kasoro nyingi ambazo zimekuwa zikitokea katika hatua hii ya kuchukua na kurejesha fomu,” alidai.